Абатство Камброн

Абатство Камброн (на френски: Abbaye de Cambron, пълно наименование „Abbaye Notre-Dame de Cambron“) е историческо цистерцианско абатство в Cambron-Casteau, част от град Брюжелет, окръг Ат на провинция Ено, Югозападна Белгия. Абатството е основано през 1148 г. и съществува до 1797 г., като по монасите са прогонени, а сградите и имуществото на абатството са конфискувани и продадени. Семейството на графовете на Вал купува имота, и построява в него красив замък. Камброн е собственост на семейството до придобиването му от фамилията Domb през 1993 г., основатели на компанията Parc Paradisio SA, която създава на територията на бившето абатство и замък зоопарка „Pairi Daiza“. История Абатство Камброн е основано през 1148 г. от дванадесет монаси от абатство Клерво, изпратени от Бернар от Клерво. През ХІІІ и ХІV век абатството се разраства и става значителен духовен център. През 1581 г. абатството е превзето от отряд от 600 хугеноти, които обаче се оттеглят без да причинят никакви щети. В края на ХVІІ век, войните които води френският крал Луи XIV съсипват графство Ено и слагат началото на упадъка на абатството. Възстановяването на мира в началото на ХVІІІ век дава възможност за възраждане на абатството. Започва строителство на нови сгради, повечето от запазените до днес са именно от този период: портата на входа на манастира; кулата на абатството; чст от стопанските сгради; стълбище, водещо към манастирския парк. През 1783 г., австрийският император Йозеф II разпуска манастира. Решението влиза в сила през 1789 г. На 27 май 1789 г., монасите са изгонени от абатството и са принудени да заминат в изгнание в Холандия. Отстъплението на австрийците по време на Брабантската революция дава възможност на монасите да се завърнат за известно време в абатството през декември 1789 г. Голяма част от манастирското имущество е открадната. Въпреки това последвалата френска окупация слага край на цистерцианския живот в Камброн и през 1797 г. монасите монасите окончателно напускат абатство. Имуществото и сградите са продадени на търг. 44-тият по ред и последен абат на Камброн, Флоран Пипин, умира в изгнание в Холандия през 1795 г. В наши дни на територията на бившето абатство функционира зоопарка „Pairi Daiza“, който се стопанисва от компанията Parc Paradisio SA. Абатска бира Абеи дьо Камброн Едноименната абатска бира се произвежда от пивоварната „Brasserie de Silly“ в Сили, от 1974 г. Бирата „Abbaye de Cambron“ е сертифицирана от Съюза на белгийските пивовари през 1999 г. като „призната белгийска абатска бира“ (Erkend Belgisch Abdijbier) и може да носи лого, изобразяващо стилизирана чаша с кафява бира, вписана в готически прозорец-арка. Литература C. Monnier, Histoire de l'abbaye de Cambron, Mons, I, 1876; II, 1884. U. Berlière, Monasticon belge, I: Provinces de Namur et de Hainaut, Maredsous, 1890 – 1897, pp. 343 – 357. R. Paternotte, Histoire de Notre-Dame de Cambron et de son culte, précédée d'une notice sur l'abbaye, Bruxelles, 1913. J.-M. Canivez, L'Ordre de Cîteaux en Belgique, Forges-lez-Chimay, 1926. S. Brigode, R. Brulet, J. Dugnoille и R. Sansen, „L'abbaye cistercienne de Cambron“, в: Annales du Cercle royal d'Histoire et d'Archéologie d'Ath et de la région et Musées athois, 46, 1976 – 1977, с. 30 – 111. J. Bastien, Les grandes heures de l'abbaye cistercienne de Cambron, Cambron-Casteau, 1984. Външни препратки Абатство Камброн на сайта на Parc Paradisio Снимки и информация за абатството Архив на оригинала от 2012-04-07 в Wayback Machine.